**Adhbhar na h-Obrach**

Poileasaidh a leasachadh agus a lìbhrigeadh ann an co-rèir ri àrd-amasan an Oilthighe a thaobh àm teachdail nas soirbheachaile agus nas seasmhaiche a dhleasadh don Ghàidhlig; gus taic a chur ri cleachdadh na Gàidhlig am measg oileanaich agus luchd-obrach air feadh an Oilthighe; gus ìomhaigh na Gàidhlig agus cultar na Gàidhlig a thogail taobh a-staigh an Oilthighe ann an dòighean a tha a’ co-cheangal ri Plana Nàiseanta na Gàidhlig.

Tha an dreuchd fharsaing Oilthighe seo suidhichte taobh a-staigh Sheirbheisean an Oilthighe agus Colaiste nan Ealain is nan Daonnachdan, air a co-stiùireadh le Katherine NicEunraig (Stiùiriche Sheirbheisean Proifeiseanta na Colaiste is Obrachaidhean na Colaiste) agus an t-Àrd-Ollamh Roibeard Ó Maolalaigh (Àrd-Ollamh na Gàidhlig).

**Prìomh Dhleastanasan is Uallaichean**

1. Plana(ichean) Gàidhlig reachdail an Oilthighe a leasachadh agus a sgrùdadh mar a bhios riatanach fo Achd na Gàidhlig (Alba) 2005.
2. Gach taobh de cho-chomhairleachadh poileasaidh air an taobh a-staigh ’s an taobh a-muigh a stiùireadh, agus geàrr-aithisg co-chomhairleachaidh ullachadh airson a cur a-steach gu Bòrd na Gàidhlig.
3. Sùil a chumail air buileachadh a’ Phlana Ghàidhlig agus taic is stiùireadh a thoirt do gach roinn den Oilthigh a tha an sàs ann a bhith ga chur an gnìomh.
4. Fiosrachadh is comhairle a thoirt seachad mu leasachadh is poileasaidh Gàidhlig do Chomataidh na Gàidhlig agus aithisgean buntainneach ullachadh mar a bhios riatanach don Chomataidh.
5. Aithisgean bliadhnail a thoirt gu buil do Bhòrd na Gàidhlig mu adhartas an Oilthighe ann am buileachadh a’ Phlana Ghàidhlig.
6. A bhith ro-ghnìomhach ann an comharrachadh agus leasachadh chothroman ann an raon poileasaidh agus leasachaidh na Gàidhlig, a tha a’ cur taic ri amasan Plana Gàidhlig an Oilthighe.
7. Tairgsean maoineachaidh agus/no cùisean gnothachais ullachadh gach bliadhna gus taic a chur ri gnìomhan leasachaidh Gàidhlig, a’ gabhail a-steach luchd-obrach leasachaidh fhaotainn mar a bhios riatanach.
8. Cuidichean leasachaidh a thrusadh agus a stiùireadh mar a bhios riatanach airson taic a chur ri gnìomhan Gàidhlig.
9. Tachartasan Gàidhlig a rèir iarrtais eagrachadh agus adhartachadh don Oilthigh, a’ gabhail a-steach chlasaichean Gàidhlig do luchd-obrach agus oileanaich, agus tachartasan eadar-oilthigh (nàiseanta is eadar-nàiseanta), sgoiltean / aonadan tro mheadhan na Gàidhlig – a’ tional agus a’ mion-sgrùdadh fiosrachadh air ais mar a bhios iomchaidh.
10. An Sgeama Còmhnaidheachd Gàidhlig (Taigh na Gàidhlig) a stiùireadh gus oileanaich a bhrosnachadh agus a chuideachadh gu an cuid Gàidhlig a leasachadh ’s a chleachdadh taobh a-staigh an àite-fuirich.
11. Gabhail ri dreuchd Prìomh Sgrùdaire no a leithid a thaobh thabhartasan maoineachaidh soirbheachail, a’ stiùireadh agus ag aithris air buidseatan mar a bhios riatanach.
12. Òraidean air aoigheachd a lìbhrigeadh taobh a-staigh raon cuspaireil Ceiltis is Gàidhlig agus raointean eile a thaobh poileasaidh agus leasachadh na Gàidhlig.
13. A bhith ro-ghnìomhach ann an stèidheachadh is cumail suas cheanglaichean le luchd-ùidhe air an taobh a-muigh m.e. Comhairle Baile Ghlaschu, Sgoil Ghàidhlig Ghlaschu, Bòrd na Gàidhlig, Comhairle Maoineachaidh na h-Alba, HEIan ann an Alba, Èirinn agus a’ Chuimrigh, agus taic a chur ris a’ chom-pàirteachas le Colaiste Oilthigh Bhaile Átha Cliath.
14. An t-Oilthigh a riochdachadh air buidhnean obrach air an taobh a-muigh, coinneamhan roinneil agus tachartasan mar a bhios riatanach.
15. Pròifil UofG Gàidhlig a thogail mar phoileasaidh agus seirbheis leasachaidh aon-seasmhach airson na Gàidhlig ann an co-rèir ri branndadh UofG, agus ag obair le Dàimhean bhon Taobh A-muigh.
16. Sùil a chumail air leasachadh agus stiùireadh èifeachdach air àrd-ùrlaran mheadhanan sòisealta, ag obair le Dàimhean bhon Taobh A-muigh.
17. Ùr-fhiosrachadh eadar-lìn a stiùireadh do UofG Gàidhlig a’ cleachdadh t4.
18. Cur ri craolaidhean mheadhanan agus taisbeanaidhean poblach a lìbhrigeadh mar a bhios riatanach.
19. PR co-cheangailte ris a’ phròiseact a thoirt gu buil, ag obair le Dàimhean bhon Taobh A-muigh.
20. Aonadan san Oilthigh a stiùireadh gu seirbheisean eadar-theangachaidh Gàidhlig iomchaidh.
21. Gnìomhachdan eile co-cheangailte ri Gàidhlig a ghabhail os làimh mar a thèid iarraidh le manaidsearan.

**Fiosrachadh, Teisteanasan, Sgilean agus Eòlas**

**Fiosrachadh / Teisteanasan**

Riatanach:

A1 An Dàrna Cuid: Comas air na comasachdan a tha riatanach a thaisbeanadh airson nan dleastanasan co-cheangailte ris an ìre seo de dhreuchd a ghabhail os làimh, an dèidh an t-eòlas agus na sgilean riatanach fhaotainn ann an dreuchd choltach no ann an àireamh de dhiofar dhreuchdan. No: Frèam-obrach Chreideasan is Theisteanasan na h-Alba, ìre 9, (Ceum Coitcheann, Teisteanas Dreuchdail na h-Alba, ìre 4), no a leithid (a’ gabhail a-steach creideasachadh proifeiseanta le trèanadh foirmeil buntainneach), agus eòlas air leasachadh pearsanta anns a leithid eile no co-cheangailte.

A2 Ìre àrd de fhileantas ann an Gàidhlig na h-Alba.

A3 Fiosrachadh mionaideach làithreach air cànan is cultar na Gàidhlig.

Ion-mhiannaichte:

B1 Fiosrachadh mu aon no barrachd de na cànanan is cultaran nua-aimsireil Ceilteach.

**Sgilean**

Riatanach:

C1 Sgilean conaltraidh sàr-mhath, a’ gabhail a-steach Gàidhlig, an dà chuid labhairteach is sgrìobhte.

C2 Sgilean eadar-phearsanta agus sgilean taisbeanaidh sàr-mhath.

C3 Comas air obrachadh mar phàirt de sgioba.

C4 Sgilean IT sàr-mhath.

CS Sgilean ùine is stiùiridh agus comas air obrachadh gu h-èifeachdach a rèir chinn-ama.

C6 Comas air obrachadh gu neo-eisimeileach agus le glè bheag de stiùireadh.

C7 Fèin-bhrosnachail.

C8 Comas air smaoineachadh neo-eisimeileach is cruthachalachd gus Gàidhlig a leasachadh aig ìre Àrd-Ìre.

Ion-mhiannaichte:

D1 Tuigse don àrainneachd maoineachaidh a thaobh ghnìomhachdan cànain is cultair na Gàidhlig.

**Eòlas**

Riatanach:

E1 Eòlas air a bhith a’ dèanamh thaisbeanaidhean agus/no eòlas teagaisg.

E2 Eòlas air eagrachadh thachartasan.

E3 Eòlas air tagradh agus/no faighinn maoineachadh tabhartais.

E4 Eòlas air sgrìobhadh aithisgean agus/no foillseachadh aithisgean/pàipearan.

E5 Eòlas air làimhseachadh buidseit.

E6 Eòlas air a bhith a’ cleachdadh raon farsaing de phasgain IT, a’ gabhail a-steach giollachd-teacsa, cliath-dhuilleagan, stòran-dàta, eadar-lìon / post-dealain, bathar-bog choinneamhan air-loidhne.

Ion-mhiannaichte:

F1 Eòlas air leasachadh stuthan teagaisg agus/no dealbhadh curraicealaim.

**Feartan Sònraichte**

Riatanach:

G1 Deòin agus comas air tairgsean ullachadh airson maoineachadh bhon taobh a-muigh, ag obrachadh le co-obraichean no ag obrachadh fa leth.

Ion-mhiannaichte:

H1 Ùidh ann an cultar, òrain agus ceòl Gàidhlig.

**Cumhachan is Cùmhnantan**

Bidh tuarastal aig Ìre 7, £41,064 - £46,049 sa bhliadhna.

Tha an dreuchd làn-ùine (35 uairean san t-seachdain) agus gun cheann (maireannach).

Tha dleastanas air Oilthigh Ghlaschu a thaobh dèanamh cinnteach gu bheil cosnaichean uile dligheach airson fuireach agus obair san RA. Ma tha feum agad air bhìosa Neach-obrach Sgileil airson obair san RA, bidh agad ri riatanasan airidheachd na slighe bhìosa a choileanadh gus Barantas Urrasachd a shònrachadh dhut.

Thoir an aire gum faod an dreuchd seo a bhith airidh air urrasachd fo shlighe bhìosa Neach-obrach Sgileil ma ghabhas puingean malairteach a bhith air an cleachdadh fo riaghailtean bhìosa Neach-obrach Sgileil. Airson tuilleadh fiosrachaidh, tadhail air: <https://www.gov.uk/skilled-worker-visa>.

Mar phàirt de Sgioba UofG, bidh tu nad bhall de choimhearsnachd in-ghabhalach agus chruth-atharrachail, a tha a’ cur luach air àrd-amas, sàr-mhathas, ionracas agus feòrachas.

Mar bhall luachmhor de ar sgioba, faodaidh tu coimhead air adhart ri:

1 Cultar buidheannail a tha blàth is tarraingeach, far a bheil do thàlantan gan leasachadh agus gam beathachadh, agus soirbheachas air a chomharrachadh ’s air a cho-roinn.

2 Pasgan cosnaidh sàr-mhath le cumhachan is cùmhnantan fialaidh, a’ gabhail a-steach 41 latha de fhòrladh do luchd-obrach làn-ùine, [peinnsean](https://www.gla.ac.uk/myglasgow/payandpensions/pensions/), pasgain shochairean is lasachaidhean.

3 Modh obrach sùbailte.

4 Gealltanas air taic a chur ri do [shlàinte is sunnd](https://www.gla.ac.uk/myglasgow/staff/healthwellbeing/).

Tha sinn a’ creidsinn nach urrainn dhuinn ar làn chomais a ruighinn ach tro thàlantan nan uile. Tha co-ionannachd, iomadachd agus in-ghabhail aig cridhe ar luachan. Tha tagraidhean gu h-àraid di-beathte bho air feadh ar coimhearsnachdan agus gu sònraichte bhon Choimhearsnachd Dhubh, Àisianach agus Mion-chinnidheach (BAME), agus feartan dìonta eile a tha fo-riochdaichte taobh a-staigh an Oilthighe. Leugh tuilleadh mu dheidhinn mar a tha an t-Oilthigh ag adhartachadh agus a’ fighe a-steach gach taobh de cho-ionannachd is iomadachd taobh a-staigh ar coimhearsnachd [an seo](https://www.gla.ac.uk/myglasgow/equalitydiversity/).

Tha sinn a’ cur gu làidir ri prionnsapalan [Athena Swan](https://www.gla.ac.uk/myglasgow/equalitydiversity/athenaswan/), agus sinn a’ glèidheadh dhuaisean òir, airgid agus umha air feadh an Oilthighe.

Tha sinn a’ tasgadh nar buidheann agus bidh sinn a’ tasgadh annaibhse cuideachd. Feuch gun tadhail sibh air an làraich-lìn againn aig <https://www.jobs.gla.ac.uk/benefits-salary-and-flexible-working> airson tuilleadh fiosrachaidh.

**Ceann-latha deireannach: 17mh latha dhen t-Sultain 2025**